
Biskupska sinoda 

Režiseri izvođači. Kronologija jednog pokušaja smjene paradigme 

"Nove paradigme u odnosu prema razvodu i homoseksualnosti u međuvremenu su 
postale moda u crkvenom vrhu. Ništa još nije odlučeno, ali papa Franjo ima strpljenja", piše 
vatikanist Sandro Magister. Donosimo prvu kronologiju pokušaja da se u Crkvi postigne 
promjena paradigme, i to promjena koja potječe sasvim odozgo. 

"Ponovo puše duh Koncila", oduševljenje filipinski kardinal Luis Antonio Tagle, 
zvijezda u usponu među crkvenom hijerarhijom i povjesničar Drugoga vatikanskog sabora, 
iz naprednjačke bolonjske škole. "U sinodi, koja se bliži kraju, doista ima elemenata 
podudarnosti s onim velikim događajem", smatra Magister. Najupadljivija podudarnost 
sastoji se u razlici između stvarne sinode i prividne, koju su proizveli mediji. 


Koncil i sinoda: skupom vlada tko nadzire njegovo odvijanje 

No povrh toga postoje i dublje sličnosti. Promjene paradigme i na Drugom 
Vaticanumu i na ovoj sinodi ishod su pomne režije. Jedan od glavnih aktera Drugoga 
Vaticanuma, Giuseppe Dosetti, spretan strateg četvorice kardinalskih moderatora koji su 
zapovijedali koncilskom mašinerijom, pun ponosa to priznaje: kaže da je "preokrenuo tijek 
koncila" zahvaljujući svojoj sposobnosti upravljanja skupovima, koju je bio stekao u politici 
kao jedna od vodećih ličnosti talijanskog demokršćanstva. 

"Isto se dogodilo na ovoj sinodi", piše Magister. Ni otvaranje prema civilno vjenčanim 
razvedenima, i time odobravanje drugoga braka, ni promjena paradigme u vezi s temom 
homoseksualnosti, ubačenom u "Poslijeraspravni izvještaj", ne bi bili mogući bez niza vješto 
isplaniranih i proračunanih koraka onih koji su nadzirali odvijanje zasjedanja. 


Pokušaj kronologije događaja 

Dovoljno je prisjetiti se pojedinih etapa, pa makar privremeni ishod sinode i ne 
odgovarao očekivanjima njezinih režisera. 

11. ožujka 2013. 

Već u prvom činu pokazuje se papa Franjo glavnim glumcem. Četvrtog dana 
pontifikata, u nedjelju, 17. ožujka 2013. on je, na čuđenje pratitelja vatikanskih zbivanja, 
pohvalio kardinala VValtera Kaspera. I to odmah prilikom prvog Angelusa, na Trgu svetog 
Petra. Papa je izričito istaknuo Kasperovu knjigu o milosrđu, u kojoj su već iznesene sve 
promjene paradigme: teza o prednosti prakse pred naukom, baš kao i temeljito potiskivanje 
pravednosti milosrdnošću, umjesto njihova uzajamnog nadopunjavanja. Doduše, tada se još 
nije slutilo što bi ta neobična hvala imala značiti. Bio je to prvi korak pape da Crkvu izvede 
na "nove putove". Signal da on svoj pontifikat promatra i želi obavljati u službi promjene 
paradigme u Crkvi. 

28. srpnja 2013. 

Na povratku avionom sa Svjetskog dana mladih u Rio de Janeiru, 28. srpnja 2013., 
papa je na konferenciji za novinare odaslao dva signala koja su naišla na silan odjek u 
javnome mnijenju. Prvi se odnosio na ophođenje s homoseksualcima: "Ako je netko 
homoseksualac i traži Boga te ima dobru volju, tko sam ja da mu sudim?" Drugi signal 
odnosio se na dopuštenje novoga braka: "Otvorit ću ovdje zagradu i reći da pravoslavci, 
oslanjajući se na, kako je oni zovu, teologiju oikonomije, pružaju drugu mogućnost [sklapanja 
braka]; dopuštaju to. Smatram, i time zatvaram zagradu, da taj problem treba proučiti u 
okviru pastorala braka." 

11. rujna - 19. rujna - 1. listopada 2013. 

Papa Franjo napisao je 4. rujna 2013. godine pismo Eugeniju Scalfariju, doajenu idejno 
vodećega lijevoliberalnog novinarstva, protivniku Crkve vjernu staroj obiteljskoj masonskoj 
tradiciji, objavljeno u Scalfarijevu dnevnom listu La Repubblica 11. rujna. Isusovački časopis 
Civilta Cattolica objavio je pak 19. rujna intervju urednika Antonija Spadara, Dl, s papom 
Franjom. Uslijedio je 1. listopada još jedan intervju Svetog Oca, koji je vodio Eugenio Scalfari, 
a tiskala La Repubblica. U sva tri teksta ima krajnje prijepornih papinih izjava, a središnje su 
ove: poricanje objektivno dobrog i zlog i naglašavanje "autonomne savjesti" kao vrhovnog 
mjerila. Te dvije izjave, koje su kod Scalfarija pobudile pravo pravcato oduševljenje, nikad 
nisu zanijekane ili ispravljene. 

7./8. listopada 2013. 

Papa Franjo osobno je 7. listopada i ujutro 8. listopada u sjedištu Glavnog tajništva 
Biskupske sinode sudjelovao u sjednici na kojoj su utvrđene smjernice i vremenski plan za 
izvanrednu sinodu. Zatim je istoga dana i sazvao izvanrednu biskupsku sinodu o obitelji kao 
prvi dio dvostruke sinode o istoj temi unutar jedne godine, kojemu će biti pridruženi 
zaključci drugoga dijela. Glavnim tajnikom takve prethodnice redovitoj sinodi imenovao je 
21. rujna novopečenoga kardinala msgr. Lorenza Baldisserija, čovjeka bez ikakva iskustva u 
tim poslovima, ali zajamčeno odana zbog golemog skoka u karijeri koji mu je papa Franjo 
omogućio. Njemu uz bok za posebnog je tajnika postavio nadbiskupa i teologa Bruna Fortea, 
zastupnika teološkog i pastoralnog smjera čija je točka ravnanja kardinal Carlo Maria 
Martini, medijski najznačajniji takmac najprije Ivanu Pavlu II., a potom Benediktu XVI. Riječ 
je o smjeru koji zahtijeva korjenitu promjenu crkvenoga moralnog nauka o spolnosti kako bi 
Crkva nadoknadila dvostoljetni "zaostatak" (kardinal Martini). Crkva bi, smatrao je 
nekadašnji nadbiskup milanski, trebala napokon prihvatiti prosvjetiteljstvo i Francusku 
revoluciju. 

Njemački govorni prostor ubrzo se pokazao predvodnikom u ovoj promjeni 
paradigme; ne samo kardinal Kasper kao glasnogovornik, nego njemačka, austrijska i 
švicarska biskupska konferencija, koje su i javno i na unutarcrkvenoj razini vršile silan 
pritisak. U taj okvir uklapa se i nimalo slučajno istrčavanje Freiburške nadbiskupije. 
Nadbiskup Robert Zollitsch upravo je bio umirovljen, čime je nadbiskupija službeno ostala 
bez pastira, no Zollitsch je i dalje bio predsjednik Njemačke biskupske konferencije, pa je 
time "Preporuka za dušobrižničko praćenje rastavljenih, razvedenih i civilno ponovo 
vjenčanih" koju je objavio freiburški nadbiskupski odjel za obitelj postala većinsko mišljenje 
biskupske konferencije. Prema toj Preporuci sve je samo "pitanje savjesti". 

23. listopada 2013. 

Ti signali nisu svima u Rimu ostali tajna. Pročelnik Kongregacije za nauk vjere 
kardinal Gerhard Miiller dao je tiskati 23. listopada 2013. u Osservntore Romano tekst koji je, 
kao odgovor na nastojanja u Njemačkoj, već bio objavio četiri mjeseca prije toga, a u kojem 
potkrepljuje nerazrješivost braka i time naglašava nemogućnost dopuštenja pričesti civilno 
vjenčanim razvedenim osobama. Bila je to nedvosmislena reakcija koja je trebala zapriječiti 
rovarenje u smjeru promjene paradigme. Uzvratio je prkosno kardinal Reinhard Marx, 
nadbiskup munhensko-freisinški i Zollitschev nasljednik na čelu Njemačke biskupske 
konferencije te papin savjetnik, član kardinalskog vijeća devetorice, kazavši da Miiller ne 

može naprosto ugušiti raspravu, drugim riječima: Nastavit ćemo po svome. Usprkos jasnom 
pozivu, Freiburška nadbiskupija nije povukla "Preporuku". 

Još žešćim riječima kritizirao je pročelnika za nauk vjere Hondurašanin kardinal 
Rodriguez Maradiaga, također član kardinalskog vijeća devetorice. Papa, koji se inače 
nimalo ne ustručava priskakati u pomoć svojim pobočnicima, ustajati u njihovu obranu ili ih 
demonstrativno unaprjeđivati, šutio je. Ni jedne jedine papine riječi u zaštitu ili čast 
pročelnikove obrane katoličkog vjerskog nauka! 

5. studenog 2013. 

Uza saziv sinode glavni je tajnik Baldisseri 5. studenog 2013. razaslao svim biskupima 
u svijetu upitnik s pitanjima o najprjepornijim temama, uključivši ona o pričešćivanju civilno 
vjenčanih razvedenih te o homopartnerstvima. Otpočetka je bilo očito da pitanja ne smjeraju 
toliko na, službeno najavljeno, istraživanje postojećeg stanja koliko su poziv da se krene u 
određenom smjeru i "odozdo" zatraži promjena paradigme. Neke biskupije i neke službene 
katoličke organizacije objelodanile su upitnik na internetu i pozvale, bez ikakva nadzora nad 
pristupom, na izjašnjavanje, npr. inicijativa "Što te žulja?" austrijske Katoličke akcije. Savez 
katoličkih obitelji u Bavarskoj, Savez njemačke katoličke mladeži. Pastoralno povjerenstvo 
Švicarske biskupske konferencije i dr. Naprednjacima je trebala "empirijska" podloga za 
argumentaciju kojom bi osigurali svoj planirani prevrat. 

Iako su pitanja bila upućena biskupima, naprednjačke skupine i krugovi u 
biskupijama smjesta su razumjeli signal i mobilizirali se u smislu 

"neposrednodemokratskoga" tzv. glasanja nogama, uz potporu brojnih svjetovnih medija. 
Protivna mišljenja prešućivana su, s iznimkom rijetkih biskupa poput onoga od Chura, koji 
se nisu dali zauzdati i ušutkati od većine u biskupskoj konferenciji. 

3. veljače 2014. 

U režijske naputke spada i to što je Njemačka biskupska konferencija 3. veljače 2014. 
namjerno objavila odgovore, iako su zapravo trebali biti povjerljivi. Biskup Chura odmah je 
prozreo igru i preduhitrio Švicarsku biskupsku konferenciju, čime je osjetno omeo i 
njemačku, navukavši na sebe i odgovarajuću srdžbu protivničke strane. 

20./21. veljače 2014. 

Papa Franjo okupio je kardinalski zbor 20. i 21. veljače 2014. u Rimu u kardinalsko 
vijeće. Pozvao je vijećnike na raspravu o temi obitelji te povjerio kardinalu Kasperu da održi 

uvodni referat. Tu zadaću povjerio je isključivo Kasperu, iako je on poznat po opredjeljenju 
koje nedvosmisleno proturječi crkvenom nauku, jer još početkom 90-ih godina prošlog 
stoljeća s ostalim je njemačkim biskupima htio u Crkvi progurati dopuštenje drugoga braka, 
ali tada su ga papa Ivan Pavao II. i pročelnik za nauk vjere Joseph Ratzinger tako žestoko 
odbili da je na to 20 godina šutio. Sa završetkom Wojtyla-Ratzingerove ere i izborom Jorgea 
Marija Bergoglia, u čemu Kasperov udio nije bio nebitan, opći su se uvjeti stubokom 
izmijenili. 

Papa Franjo, ako je želio postupiti približno korektno, mogao je imenovati dva 
izvjestitelja, pa i morao, ukoliko je s obzirom na ova pitanja neutralnost Svetog Oca uopće 
moguća. No on je zauzeo stranu dodijelivši Kasperu povlašten položaj, čime je raspravu 
vijeća skrenuo u sasvim određenom smjeru. Pohvala Kasperu i njegovoj knjizi o milosrđu 17. 
ožujka 2013. bila je, jedva zamijećen, navještaj sadržajne podudarnosti između njih dvojice. 

U vijeću je kardinal Kasper iza zatvorenih vrata ponovo iznio svoju staru tezu, čime 
je brojne kardinale razljutio te su joj se suprotstavili. Papa Franjo, koji u listopadu nije 
pohrlio u pomoć Mulleru kad su ga zbog obrane crkvenog nauka napali Marx i Maradiaga, 
sad je smjesta pohitao u pomoć Kasperu vidjevši nezadovoljstvo kardinala. Na dan njegova 
izlaganja uzeo je riječ i ushićeno mu zahvalio: "Hvala, Hvala", usudivši se čak nazvati 
prijedlog svojega povjerenika "teologijom na koljenima". Opet dakle jednostrana potpora, 
koja daje naslutiti da je pravi režiser pokušaja smjene paradigme papa Franjo. Kasper će 
poslije, osjetljivo reagirajući na kritiku, više puta naglasiti da se s papom o svemu prethodno 
"dogovorio". Time je dao na znanje da je u stvari samo izvršna ruka Svetog Oca. 

Papa Franjo providio je Kaspera još jednom povlasticom. Dok je naime za sve ostale 
kardinale vrijedila obveza šutnje, samo je Kasper papinom dozvolom bio iz toga izuzet. Time 
je dobio monopol na iznošenje mišljenja u javnosti. S raznim nakladnicima već je bilo 
utanačeno tiskanje njegova govora na više jezika, npr. za njemačko jezično područje s 
Herderom, za talijansko s Querinianom itd. 

1. ožujka 2014. 

To potajno redateljsko ovladavanje javnim mnijenjem i postupkom odlučivanja na 
prepad će 1. ožujka omesti dnevnik II Foglio objavivši cijeli Kasperov govor zajedno s 
razornom kritikom, koju je napisao povjesničar Roberto de Mattei. Odjek prepada bio je 
golem. Interpretativna uzvišenost raspala se. Kasper odgovara bujicom pogrda i prijeti 
tužbom. 

Kongregacija za nauk vjere sa svoje strane nakanila je kao protumjeru Kasperovu 
proboju objaviti u proljeće opsežan tekst u Osservatore Romano: obranu sakramenta braka i 
utemeljeno pobijanje Kasperovih argumenata, no tekst do danas nije izišao, jer je papa 
izrekao zabranu njegova objavljivanja. Zabranu koja znači daljnje jednostrano upletanje radi 
neobjektivnog promicanja Kasperove teze i radi onemogućavanja protivnog stava. 

20. travnja 2014. 

U nedjelju, 20. travnja papa je telefonski razgovarao s Argentinkom Jacqueline Lisboa 
Salettom. Vijest je preko Facebooka i medija munjevito obišla svijet: "Papa nazvao civilno 
vjenčanu razvedenu ženu iz Santa Fea i rekao joj da može primiti pričest". Vatikanski 
glasnogovornik p. Federico Lombardi potvrđuje telefonski poziv, govori o "privatnom 
pastoralnom razgovoru" i ne niječe njegov sadržaj. Mnogi to shvaćaju kao davanje slobode: 
"Ta papa je rekao..." 

27. travnja 2014. 

U propovijedi na Nedjelju božanskog milosrđa, kad je prijepornom dvostrukom 
kanonizacijom uzdigao odmah dvojicu papa na čast oltara, papa je rekao: "Neka ova dva 
sveta pastira Božjega naroda posreduju za Crkvu da, tijekom dvogodišnjega sinodskog hoda, 
bude poslušna Duhu Svetom u pastoralnom služenju obitelji. Neka nas obojica pouče da se 
ne sablaznimo nad Kristovim ranama, da uronimo u misterij Božjega milosrđa koje se uvijek 
nada, uvijek prašta, jer uvijek ljubi." Još jedna od brojnih papinih obznana o milosrđu, protiv 
suđenja o drugima (a zapravo više protiv nazivanja grijeha njegovim imenom), protiv 
svećenika papskijih od pape, koje bi u glavama vjernika imale pripraviti put izmjeni 
crkvenog nauka. 

Usprkos papinskoj cenzuri u Osservatore Romano, niz kardinala javno je kritizirao, 
dijelom i potanko pobijao, Kasperovo stajalište. Počelo je izjavom kardinala VValtera 
Brandmullera, "Ili nauk ili kaos", nakon što je već nedugo prije vijećanja očitao bukvicu 
njemačkim biskupima. Budući da je braniteljima crkvenog nauka o braku vatikanski dnevnik 
bio zatvoren, morali su se poslužiti najrazličitijim medijima u raznim zemljama. Uoči 
biskupske sinode petorica njih objavljuju protukasperovski zbornik. Kasper, uz potporu 
brojnih medija, proglašava zbornik napadom na papu. 

17. rujna 2014. 

Nakon što je na raznim jezicima u raznim izdavačkim kućama izišao 
protukasperovski zbornik, u Vatikanu se javljaju ozbiljne glasine da kardinala Burkea, vođu 
Kasperovih protivnika, papa namjerava udaljiti iz Rimske kurije te izagnati za kardinala 
pokrovitelja Malteškoga viteškog reda. Vodi li se to psihološki rat poradi zastrašivanja 
glasnogovornika obrane sakramenta ženidbe? Kardinala Antonija Canizaresa, dotadašnjeg 
pročelnika Kurije, papa imenuje nadbiskupom valencijskim, čime on, uveden novu službu 4. 
listopada, više ne dolazi u obzir kao sinodalac, što bi inače po samom svojem položaju bio. 

4. listopada 2014. 

Isusovački časopis Civilta Cattolica objavljuje 4. listopada napis o navodnom 
odobrenju drugoga braka u 16. stoljeću u Mletačkoj Republici. Ispostavlja se međutim da je 
posrijedi iskrivljavanje povijesti i teološko zavaravanje, s prizvukom pogodovanja 
Kasperovu položaju na sinodi. Urednik časopisa spada u privrženike Svetoga Oca, koji ga je 
osobno imenovao članom sinode. 

5. listopada 2014. 

Sinoda je počela 5. listopada 2014. Za razliku od prijašnjih sinoda, izlaganja u auli ne 
objavljuju se. Kardinal Miiller prosvjeduje protiv te cenzure, ali uzalud. Još jedan dokaz da 
"nisam član režije", rekao je 11. listopada vatikanistu Sandru Magisteru. 

Prvog dana općeg zborovanja Kasperova grupa pokušava silovitim izlaganjem 
preuzeti vodstvo u oblikovanju tema. Kardinal Marx "u ime Njemačke biskupske 
konferencije" zahtijeva odobrenje pričesti civilno vjenčanim razvedenima, a uvečer na 
konferenciji za novinare nadmašuje Kasperov dotadašnji izričaj, prema kojemu nauk ostaje 
isti i "samo" se praksa mijenja. Marx govori i o promjeni nauka. No izlaganja u obranu vjere 
očito pretežu. Američki kardinal Raymond Burke kao glasnogovornik obrane izrasta u 
istinskog protivnika kardinalu Kasperu. 

11. listopada 2014. 

Kardinal Schonborn, predsjednik Austrijske biskupske konferencije, priskače u 
pomoć te pruža argumentacijsku podlogu tezom o "stupnjevitosti veza". Prema toj tezi, koju 
je kardinal već opširno izložio u intervjuu za Vatican Insider, više ne bi postojale loše i grešne 
veze, nego samo dobre u različitom stupnju, jer se moraju u svakoj vezi uočiti "pozitivni 

elementi", sve ako i nije još savršena. Tim odricanjem od svakog razlikovanja dobra i zla 
dokraja se zamućuje crkveni nauk. 

Središnjicu sinode čine glavni tajnik Baldisseri i posebni tajnik Forte. Papa Franjo im 
u već zasjeloj sinodi, usred igre mijenjajući pravila, pridružuje još neke svoje bliske 
pouzdanike, koji bi se trebali pobrinuti za jezično oblikovanje završnog izvještaja. Svi oni 
pripadaju taboru mjenjača paradigme, pogotovo papin pisac iz sjene Victor Manuel 
Fernandez, kojega je Bergoglio još kao nadbiskup progurao usuprot Rimu za rektora 
papinskog sveučilišta u Buenos Airesu, a kao papa smjesta ga je unaprijedio u naslovnog 
nadbiskupa. Argentinca smatraju glavnim autorom apostolske pobudnice "Evangelii 
gaudium". 

13. listopada 2014. 

Da oznaku "središnjica" valja shvatiti doslovno, pokazuje se zorno u nedjelju, 13. 
listopada, kada kardinal Peter Erdo u svojstvu glavnoga sinodskog izvjestitelja predstavlja u 
Rimu pred 200 novinara iz cijelog svijeta sinodski međuizvještaj, "Relatio post 
disceptationem". Pod međuizvještajem, doduše, službeno je otisnuto njegovo ime, ali ubrzo 
postaje jasno da mađarskom kardinalu čak nije bio poznat sadržaj dokumenta. On odmah 
predaje riječ posebnom tajniku Brunu Forteu, objašnjavajući: "Onaj koji je priredio tekst 
sigurno zna što reći." Vidno se trudio da pokaže spokoj, ali se činilo da mu to ne polazi baš 
lako za rukom. Na pitanje bi li odlomke o homoseksualnosti trebalo promatrati kao korjenitu 
mijenu crkvenog nauka odgovorio je: "Sigurno!", čime je ponovo naznačio svoj odmak spram 
teksta. Nakon konferencije za novinare izrazit će veliko nezadovoljstvo zbog jednostranosti 
međuizvještaja, koji odudara od onoga što se govorilo na sinodi. Osjeća se prevarenim i 
smatra svoje ime zloupotrijebljenim. 

Umjesto da pruži presjek izlaganja sa sinode, međuizvještaj odražava očitovanja 
samo dvojice od 191 sudionika. Jedan je od njih Antonio Spadaro, urednik časopisa Civilta 
Cattolica, kojega je, kao i kardinala Kaspera, sinodskim ocem imenovao papa Franjo osobno. I 
kao što je kardinal Kasper megafon pape Franje u pitanju o civilno vjenčanim razvedenima i 
drugom braku, tako smijemo pretpostaviti da je pater Spadaro papin megafon kad je riječ o 
homoseksualcima. 

14. listopada 2014. 

U utorak, 14. listopada južnoafrički je kardinal VVilfried Napier na jednoj konferenciji 
za novinare jetkom kritikom napao nadbiskupa Fortea zbog njegova samovoljna ubacivanja 

odlomaka o homoseksualnosti u izvještaj. Tim manevrom, smatra Napier, Crkva je dovedena 
u "nepopravljiv položaj", te se sad može samo još pokušati "ograničiti šteta". 

Kardinal Raymond Burke također je podvrgao izvještaj oštroj kritici. U intervjuu za II 
Foglio rekao je o tom pokušaju izmjene katoličkog nauka: "To je izdaja!" 

Za to vrijeme Sinoda je nastavila s radom, podijeljena po jezicima na deset grupa, u 
kojima je međuizvještaj doslovce rastrgan, počevši od njegova jezika: "sitničavog, zamršenog, 
blagoglagoljivog, dakle dosadnog", kako če to izreči predstavnik francuskojezične grupe. I to 
premda su u njoj bila i dva izričita pobornika smjene paradigme: kardinali Christoph 
Schonborn iz Beča i Godfried Danneels, emerit, iz Bruxellesa. 

15. listopada 2014. 

Kardinal Kasper, poznat po osjetljivu reagiranju na kritike, u intervjuu za novinsku 
agenciju Zenit 15. listopada zbog kritičkih riječi kardinala Napiera gubi prisebnost i rasistički 
se izražava o Afrikancima. Na potonji vrisak javnosti najprije odgovara da nije dao takvu 
izjavu, no magnetofonska snimka dokazuje daje to laž. Ugled jednoga od glasnogovornika 
naprednjačke grupe time je ozbiljno narušen, ako ne i potpuno uništen. Bio je to težak udarac 
na strateškom planu, a odmah če uslijediti još jedan. 

16. listopada 2014. 

U četvrtak, 16. listopada rad se nastavio općom sjednicom. Glavni tajnik Baldisseri, s 
čije strane sjedi papa, daje na znanje da se izvještaji radnih grupa neće objaviti. Dvorana 
eksplodira. Australski kardinal George Pell, pročelnik tajništva za gospodarstvo, prvi uzima 
riječ i odlučnom izjavom zahtijeva objavljivanje izvještaja. Led je probijen. Jedan za drugim 
javljaju se sinodski oci za riječ zahtijevajući objavljivanje. Raspoloženje je tako usijano da im 
se naposljetku priključuje i kardinal državni tajnik Pietro Parolin. Vidljivo uzrujan, Baldisseri 
više ne zna što bi te pogledom traži režijski naputak od Svetog Oca. On dugo šuti, a lice mu s 
jačanjem prosvjeda poprima sve ozbiljniji izraz. Napokon, lagano kimnuvši, daje odobrenje. 
Badisseri obznanjuje da će se izvještaji ipak objaviti. 

Istoga dana papa se osjeća ponukanim da kardinala Napiera (očito radi popravka 
dojma nakon Kasperova rasističkog iskliznuća) i Denisa Harta, novog nadbiskupa u 
Sidneyju, uključi među priređivače završnog izvještaja. 

Napomena 

Što god u njemu pisalo, bez vidljivog i djelatnog priznanja završni izvještaj neće moći 
nadoknaditi ono što su preinačitelji oko pape Franje već postigli. Papi je u roku od nekoliko 
mjeseci uspjelo da o drugom braku i o homoseksualnosti uvede u međunarodne kanale 
medijskih stavotvoraca nazore koji neuvijeno proturječe crkvenom nauku. Ti nazori na 
sinodi su nedvojbeno ostali u manjini, ali su im veliki mediji dodijelili presudno mjesto. Ta 
zajednička igra te iz nje proisteklo međudjelovanje masovnih medija i crkvenih predstavnika 
imali bi proizvesti pritisak nužan da se izvrši smjena paradigme, a time i revolucionarna 
preobrazba. Operacija nije bez izgleda za uspjeh, jer s papom uza se preinačitelji drže u 
rukama ključne položaje. Štoviše: čini se daje papa stvarni režiser operacije. 

Slijedi jednogodišnja stanka, a onda drugi, ključni dio dvostruke sinode. Režiseri 
smjene paradigme pokušat će se bolje pripremiti. Branitelji crkvenog nauka također će izvući 
neke pouke. 


17. listopada 2014. 


Giuseppe Nardi 


http: / / www.katholisches.info/2014/10/17 / die-bischofssynode-der-regisseur-die-akteure- 
chronologie-eines-versuchten-paradigmenwechsels/ 



